Carsten Hansen (S), 1998-03-31:
Der er her tale om genfremsættelse af lovforslag nr. L 123 fra den 4. december 1997.
Det er et godt forslag, arbejdsministeren fremsætter for Folketinget, og det er jo et led i regeringens bestræbelser på at skabe et mere rummeligt arbejdsmarked.
Tillad mig at citere fra regeringsgrundlaget, hvor der står, at der skal gøres en mere intensiv indsats for mennesker, der på grund af helbredsproblemer ikke kan klare jobbet.
Det ligger godt i forlængelse af en anden sentens, der siger, at indsatsen for de fysisk handicappedes muligheder for at deltage i arbejdslivet skal opprioriteres.
Der er faktisk god syntaks mellem det, vi sagde i valgkampen, det, der står i regeringsgrundlaget, og det lovforslag, der er fremsat her. Det er et godt lovforslag af flere grunde.
Forslaget samler de allerede eksisterende, kommenterende bestemmelser inden for Arbejdsministeriets område i ét lovforslag, og en sådan overskuelighed er en stor fordel for brugerne - de handicappede - for medarbejderne i virksomhederne, AF og de faglige organisationer og ikke mindst for alle vi andre, der er interesserede i, at også de handicappede er med på arbejdsmarkedet, i det omfang deres kræfter og deres evner rækker.
Overskueligheden er god, og den vil bidrage til et mere rummeligt arbejdsmarked
, så ikke mindst de handicappede kan være med.
Vi må skabe plads til de mennesker, der ikke fungerer 100 pct. Formålet må jo være, at vore handicappede medborgere får en mulighed for at skabe deres eget liv, tjene deres egen indkomst, yde en indsats og indgå i arbejdsfællesskabet.
Det er en vigtig og god sag at sætte i fokus, og derfor er det godt med mere overskuelighed og klarhed.
Derudover er der også et par nye initiativer i lovforslaget.
Der er etablering af forsøg med en udvidelse af ordningen med personlig assistance til efter- og videreuddannelse og en isbryderordning for nyuddannede personer med et handicap.
Det første er en forsøgsordning, der skal fyldes lidt mere på, efterhånden som erfaringerne med personlig assistance bliver kendt.
Det drejer sig om assistance under efter- og videreuddannelse, for de handicappede har ligesom alle andre på arbejdsmarkedet naturligvis et nødvendigt behov for at uddanne sig og forbedre deres kvalifikationer.
Det kræver efter- og videreuddannelse, og derfor er vi glade for denne ordning.
Det er særdeles vigtigt, at flere inden for den gruppe hovedsagelig unge handicappede, vi her taler om, får lov at komme ind og vinde fodfæste på arbejdsmarkedet så hurtigt som overhovedet muligt, efter at de er færdige med deres uddannelse, så både samfundet og de selv kan få glæde af den.
Vi forventer faktisk, at denne isbryderordning kan være med til at skabe et meget bedre grundlag for, at yngre handicappede kan komme ind på arbejdsmarkedet, end tilfældet har været hidtil.
Dette punkt og den mere konkrete viden og erfaringer om nyuddannede handicappede vil vi interessere os for i det videre udvalgsarbejde.
Det er et godt forslag, som er af stor betydning for den gruppe handicappede, som har muligheden for og evnerne til at komme ud på arbejdsmarkedet og være med i det fællesskab, alle vi andre har adgang til, fordi vi ikke er handicappede, og Socialdemokratiet anbefaler selvfølgelig forslaget.